На основу члана 119. став 1. тачка 1) Закона о основама система образовања и васпитања (“Службени гласник РС”, бр.88/2017, 27/2018-др.закони, 10/2019, 6/2020 и 129/2021) и Правилника о раду Основне школе “Надежда Петровић” у Сићеву бр.01-1085 од 25.05.2022.године, Школски одбор Основне школе “Надежда Петровић” у Сићеву, на седници одржаној дана 22.12.2022.године једноглсано доноси

ОДЛУКУ

О ИЗМЕНИ И ДОПУНИ ПРАВИЛНИКА О РАДУ ОСНОВНЕ ШКОЛЕ “НАДЕЖДА ПЕТРОВИЋ” У СИЋЕВУ, БРОЈ 01-1085 ОД 25.05.2022.ГОДИНЕ

Члан 1.

 Члан 54. Правилника о раду Основне школе “Надежда Петровић” у Сићеву мења се и гласи:

На захтев директора, запослени је дужан да ради дуже од пуног радног времена, у складу са законом, и то у случају:

1)више силе,

2) пријема и обраде докумената и података за пријемни испит,

3) обављања завршног и пријемног испита,

3а)за обављање завршног испита и опште, стручне и уметничке матуре,

4) замене привремено одсутног запосленог до пет радних дана у месецу,

5) извршавања других послова - када је неопходно да се у одређеном року заврши посао.

Директор је дужан да запосленом, пре почетка обављања прековременог рада, изда решење о разлозима и трајању прековременог рада и налог за исплату увећане плате у складу са законом.

Члан 2.

 Члан 62. Правилника о раду Основне школе “Надежда Петровић” у Сићеву мења се и гласи:

Запослени има право на плаћено одсуство у укупном трајању до седам радних дана у току календарске године, у случају:
1) склапања брака - 7 радних дана,
2) склапање брака детета - 3 радна дана,
3) порођаја супруге - 5 радних дана,
4) порођаја члана уже породице - 1 радни дан,
5) усвајања детета - 5 радних дана,
6) теже болести члана уже породице - 7 радних дана,
7) селидбе у исто место становања - 2 узастопна радна дана,
8) селидбе у друго место становања - 3 радна дана,
9) отклањања штетних последица у домаћинству проузрокованих елементарном непогодом, хаваријама и пожаром - 5 радних дана,
10) учествовања у културним и спортским приредбама до 2 радна дана,
11) коришћења организованог рекреативног одмора у циљу превенције инвалидности у организацији послодавца или синдиката до 5 радних дана,
12) учествовања на синдикалним сусретима, семинарима, образовању за синдикалне активности и др. до 7 радних дана,

12а) првог поласка детета у предшколску установу и поласка детета у први разред основне школе- 2 радна дана,
13) стручног усавршавања до 5 радних дана,
14) полагања испита за лиценцу до 5 дана,
15) завршавање студија другог и трећег степена у складу са Законом о високом образовању ("Службени гласник РС", бр. 76/05, 100/07, 97/08, 44/10, 93/12, 89/13, 99/14) до 5 дана.
Поред права на одсуство из става 1. овог члана, запослени има право на плаћено одсуство:
1) због смрти члана уже породице - 5 радних дана.
Члановима уже породице сматрају се брачни и ванбрачни друг, деца, браћа, сестре, родитељи, усвојилац, усвојеник, штићеник и старатељ.
2) два узастопна дана за сваки случај добровољног давања крви рачунајући и дан давања крви.
Директор може да одобри запосленом одсуство за сроднике који нису наведени и за друга лица која живе у заједничком породичном домаћинству са запосленим, у трајању утврђеном решењем.
Запослени може да остварује правно на плаћено одсуство само у моменту када наступи случају по основу кога остварује то право.

Члан 3.

 Члан 63. Правилника о раду Основне школе “Надежда Петровић” у Сићеву мења се и гласи:

Директор може да запосленом омогући право на неплаћено одсуство у случајевима:

1. дошколовавања – од 30 дана до 3 године;

2. завршавање студија другог и трећег степена у складу са Законом о високом

 образовању(\*Службени гласник РС\*, бр.76/05, 100/07, 97/08, 44/10, 93/12, 89/13, 99/14)–

 до 6 месеци;

3. учешће у научноистраживачком пројекту – до окончања пројекта;

4 .посете члановима уже породице у иностарнству- до 3 месеца у периоду од три године,

5.лечење члана уже породице.

Неплаћено одсуство се одобрава, на писмени захтев запосленог, под условом да је запослени приложио одговарајућу документацију (доказ о постојању основа за коришћење неплаћеног одсуства) и ако се одобреним одсуством не угрожава процес и организација рада.

Запосленом који користи неплаћено одсуство мирују права и обавезе из радног односа, ако за поједина права и обавезе законом, Посебним колективним иговором или уговором о раду није друкчије одређено.

Члан 4.

 Члан 78. Правилника о раду Основне школе “Надежда Петровић” у Сићеву мења се и гласи:

Запослени има право на накнаду плате за време одсуствовања са рада због привремене спречености за рад до 30 дана и то:

1. у висини од 65% просечне плате у претходних 12 месеци, пре месеца у којем је наступила привремена спреченост за рад, с тим да не може бити нижа од минималне плате утврђене у складу са Законом о раду, ако је спреченост за рад проузрокована болешћу или повредом ван рада;

2. у висини 100% просечне плате у претходних 12 месеци, пре месеца у којем је наступила привремена спреченост за рад, с тим да не може бит нижа од минималне плате у складу са Законом о раду, ако је спреченост за рад проузрокована професионалном болешћу, повредом на раду или малигним обољењем.

Члан 5.

 Члан 79. Правилника о раду Основне школе “Надежда Петровић” у Сићеву мења се и гласи:

Запослени има право на накнаду за долазак и одлазак са рада, у висини цене превозне карте у јавном саобраћају (градски, приградски, међуградски), која мора бити исплаћена до петог у месецу за претходни месец, уколико није обезбедио сопствени превоз. Уколико је перонска карта услов коришћења превоза, сматра се да је иста саставни део трошкова превоза.

Ако на истој релацији превоз обавља више превозника или на конкретној релацији нема организованог јавног превоза, при утврђивању стварних трошкова превоза узима се у обзир просечна цена карата превозника за ту релацију, односно сличну релацију.

На захтев запосленог директор је дужан да запосленом обезбеди месечну карту за долазак и одлазак са рада, уколико није обезбедио сопствени превоз.
Запослени има право на накнаду трошкова, и то:
1)за време проведено на службеном путу у земљи,
2) за време проведено на службеном путу у иностранству, под условима и на начин утврђен прописима којима се регулише службени пут државних службеника и намештеника.
Накнада трошкова из става 2. тачка 1. овог члана исплаћује се запосленом за трошкове исхране за време проведено на службеном путу у земљи (дневнице за службено путовање у земљи), у висини од 5% просечне месечне зараде по запосленом у Републици, према последњем објављеном податку републичког органа надлежног за послове статистике, трошкове ноћења према приложеном рачуну, осим у хотелу лукс категорије, с тим што се путни трошкови превоза признају у целини према приложеном рачуну.
За време проведено на службеном путу у трајању од 8 до 12 сати, запосленом припада накнада у висини од 50% дневнице, а за трајање дуже од 12 сати, пун износ дневнице.
Накнада трошкова за време службеног пута се исплаћује на основу попуњеног путног налога и приложеног рачуна. Запосленом се пре службеног пута исплаћује аконтација трошкова за службени пут. Послодавац је дужан да запосленом обезбеди накнаду трошкова коришћења сопственог аутомобила у службене сврхе у висини 30% цене једног литра погонског горива по пређеном километру.

Члан 6.

 Члан 81. Правилника о раду Основне школе “Надежда Петровић” у Сићеву мења се и гласи:

Послодавац је дужан да запосленом исплати јубиларну награду. Јубиларна награда исплаћује се запосленом у години када наврши 10, 20, 30, 35 или 40 година рада оствареног у радном односу.

Висина јубиларне награде износи:

* за 10 година рада оствареног у радном односу– пола просечне плате;
* за 20 година рада оствареног у радном односу- једну просечну плату;
* за 30 година рада оствареног у радном односу– једну и по просечну плату;
* за 35 година рада оствареног у радном односу– две просечне плате;
* за 40 година рада оствареног у радном односу– две и по просечне плате;

Просечна плата из става 3. овог члана је плата по запосленом у Школи у претходном месецу,односно просечна зарада исплаћена у Републици Србији у претходном месецу у односу на месец исплате, ако је то повољније по запосленог. Време проведено на раду по основу уговора о привременим и повременим пословима, о делу, о стручном оспособљавању и усавршавању, о допунском раду, као и посебан стаж осигурања у складу са прописима ПИО (нпр. рођење трећег детета, спортски стаж, време за које је осигураник самостално уплаћивао доприносе и сл.), као и време обављања самосталне делатности се не сматра радом у радном односу.

Члан 7.

 Члан 82. Правилника о раду Основне школе “Надежда Петровић” у Сићеву мења се и гласи:

Послодавац је дужан да запосленом, по основу солидарности, исплати помоћ у случају:

1.смрти брачног друга или детета- у висини трошкова сахране према приложеним

 рачунима до неопорезивог износа;

2.настанка трајне тешке инвалидности- у висини две просечне плате;

3.привремене спречености за рад дуже од три месеца у континуитету- у висини једне просечне плате једном у календарској години;

Под привременом спречености за рад подразумева се само одсуство са рада које је проузроковано болешћу, повредом ван рада, повредом на раду и професионалном болешћу.

4.у случају набавке медицинских-техничких помагала која су дефинисана правилником о

 медицинско-техничким помагалима која се обезбеђују из средстава обавезног осигурања-

 у висини једне просечне плате;

5.рођења или усвојења детета запосленог-у висини једне месечне просечне зараде без пореза и доприноса.

Члан 8.

 Члан 86. Правилника о раду Основне школе “Надежда Петровић” у Сићеву мења се и гласи:

Ранг листу сачињава Комисија коју именује директор на предлог репрезентативног синдиката ( у даљем тексту: Комисија).Комисија се бира за сваки случај утврђивања вишка запослених.Комисија има три члана, и то два члана из реда наставног особља и секретара школе који је обавезни члан.

Члан 9.

Члан 88. Правилника о раду Основне школе “Надежда Петровић” у Сићеву мења се и гласи:

Комисија саставља ранг листу запослених према редоследу додељених бодова, на тај начин што ће се на првом месту на ранг листи наћи запослени с највећим бројем бодова, а на последњем месту ће се наћи запослени с најмањим бројем бодова.Запослени за чијим је радом престала потреба прогласиће се запослени с најмањим бројем бодова.Уколико више запослених има исти број бодова примењују се одредбе Посебног колективног уговора за запослене у основним и средњим школама и домовима ученика.

Члан 10.

 Остале одредбе Правилника о раду Основне школе “Надежда Петровић” у Сићеву остају непромењене.

 Председник Школског одбора,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Снежана Маринковић

Одлука је је заведена под деловодним бројем \_\_\_ од \_\_\_\_\_\_\_\_\_\_године, објављена на огласној табли Школе дана \_\_\_\_\_\_\_\_године, а ступила на снагу дана\_\_\_\_\_\_\_\_\_\_\_\_. године.

Секретар школе,

\_\_\_\_\_\_\_\_\_\_\_\_\_\_\_\_\_\_\_\_\_

 Марија Милутиновић